I tre uger har tørt og solrigt sommervejr domineret over Danmark. Men på trods af det solrige sommervejr mangler varmen stadig for alvor at melde sin ankomst. Til og med tirsdag morgen ligger middeltemperaturen for juni på 14,1 grader. Det er faktisk en smule under det normale for måneden, hvilket er 14,5 grader. Den lidt kølige start på sommeren bliver der imidlertid for alvor lavet om på de næste dage, hvor varm sommerluft finder vej til Danmark. Flere prognoser indikerer, at temperaturen til weekenden kan nærme sig 30 graders varme, hvilket vil resultere i lokale hedebølger. Her bliver det varmest Både onsdag og torsdag bliver der skruet en smule op for termostaten. Onsdag kan termometret lokalt vise 27 grader, mens temperaturen torsdag kan komme op på 28 graders varme. Ellers er det især fredag, at varmen virkelig kan mærkes. Her er der udsigt til udbredt 25 til 29 graders varme – helt lokalt måske op til 30 grader. Varmest bliver det i det centrale og østlige Jylland samt i København. Lørdag ligger temperaturen sig igen på 26 til 29 grader flere steder. De højeste temperaturer forventes at blive målt i Østjylland og i Nordsjælland. Det varme sommervejr hænger fortsat ved søndag, hvor det vil være centreret ned gennem Jylland. Da der er udsigt til varmt vejr i det meste af landet, er der mulighed for, at en landsdækkende varmebølge kan indfinde sig. I Jylland er der endda udsigt til decideret hedebølger. Derfor er der nok mange, som de kommende dage vil søge mod stranden for at få sig en svalende dukkert. Ligesom lufttemperaturen er badevandstemperaturen på vej opad og har tirsdag formiddag en middeltemperatur på knap 18 grader. Du kan finde badevandstemperaturen for din lokale strand her . Udsigt til tordenbyger Med det varmere vejr følger der dog en mere ustabil luftmasse, der vil give flere skyer på himlen. Lokalt kan der opstå en regn- eller tordenbyge. Nogle prognoser har de første byger allerede fra torsdag, men sandsynligheden er størst lørdag og søndag.

Referat:
Med det varme vejr følger en mere ustabil atmosfære med mulighed for tordenbyger.